Que tornin lo robat

Almenys a milió per barba

La política irresponsable dels malanomenats «governs», partidaris d’arrambar tot lo que podien en benefici dels seus «patrons», de fet podríem dir els lladres que els patrocinaven, va fer, com una de les pitjors atzagaiades (i mireu que en van fer moltes) la de retallar els recursos del sector sanitari.

A Catalunya i durant els anys 2011 o 2012 (crec que va ser amb motiu dels pressupostos de 2012), van ser retallats del pressupost de sanitat uns mil milions d’euros. Retall que es va traduir en una disminució del personal.

Teníem, desgraciadament, un govern convergent, presidit pel senyor Mas, i cap dels altres governs successius del mateix partit no ha retornat aquells recursos robats a la sanitat i, doncs, a la salut dels catalans i les catalanes. Sumant els anys transcorreguts, podríem parlar d’uns 8.000 milions que la sanitat catalana ha tingut de menys en el conjunt d’aquests anys. I un gran nombre de personal de menys del realment necessari. I pensem que eren anys durant els quals el pressupost hauria d’haver augmentat pel simple fet de l’augment de la població.

Fins que ha arribat un moment que, inesperadament, les necessitats sanitàries del país han augmentat de manera sobtada, i aleshores, la sanitat catalana, com moltes d’altres, ha trontollat, encara que, tècnicament, no hagi col·lapsat, gràcies a uns esforços molt grans i esgotadors.

Ja no es tracta només que els recursos han d’augmentar fortament, encara que alguns pocavergonyes insinuïn que potser no caldrà, que amb un augment de l’atenció telefònica ja anirem fent... A qui digui això se l’ha d’esbroncar.

És que... lo just seria que els qui van robar (indirectament, és clar) tornin lo robat. Començant pel senyor Mas, i els membres del Govern que va aprovar la retallada, i els patricis que han fet de consellers de sanitat de tots aquests anys, un milió d’euros cadascun d’ells, si poden... crec que seria una cosa enraonada.

Antoni Ferret